Nordjyllands Politi søger hjælp fra offentligheden for at få identificeret gerningsmanden bag et groft røveri i Hals.

Nordjyllands Politi beder nu offentligheden om hjælp i forsøget på at finde ud af, hvem der stod bag et groft røveri mod Meny i Hals i slutningen af sidste måned. Politiet har tirsdag frigivet overvågningsbilleder fra røveriet, som fandt sted fredag den 28. oktober klokken 19.55. - Vi ser røveren komme ind i butikken, og han medbringer en stor kniv og en pistol. Han truer, som man kan se på overvågningsbillederne, personalet til at udlevere kontanter fra kassen, fortæller politiassistent Henrik Bo Pedersen fra Nordjyllands Politi. Gerningsmanden beskrives som en ung, dansk mand på mellem 180 og 185 centimeter. Politiet håber, at nogle ud fra overvågningsbillederne genkender manden eller kan komme med oplysninger, som kan hjælpe politiet videre i efterforskningen. Nordjyllands Politi kan kontaktes på telefonnummer 114.